ભારત અને પાકિસ્તાનના રાષ્ટ્રીય સુરક્ષા સલાહકારો વચ્ચે વાતચીત યોજાય તે પહેલાં જ પાકિસ્તાને ફરી એકવાર ઉશ્કેરણીજનક કૃત્ય કર્યું છે. ભારત તરફથી ભૂતકાળમાં કરવામાં આવેલા વિરોધને નજર અંદાજ કરીને નવી દિલ્હી સ્થિત પાકિસ્તાની હાઈકમિશને તેના રાષ્ટ્રીય સુરક્ષા સલાહકાર સરતાઝ અજીજને મળવા કાશ્મીરી અલગતાવાદી નેતાઓને આમંત્રણ આપ્યું છે. ૨૩મી ઓગસ્ટના દિવસે એનએસએસ્તરની વાતચીત યોજાનાર છે. આ પહેલા જ વાતચીત ઉપર ફરી એકવાર સંકટના વાદળો ઘેરાઈ ગયા છે. મળેલી માહિતી મુજબ, પાકિસ્તાની હાઈકમિશને કાશ્મીરી અલગતાવાદીઓને સરતાઝ અજીજ સાથે વાતચીત કરવા માટે આમંત્રણ આપ્યું છે. હુર્રિયતના બન્ને વર્ગના અધ્યક્ષ સહિત અલગતાવાદી નેતાઓને આમંત્રણ આપ્યું છે.પાકિસ્તાની હાઈકમિશને અલગતાવાદી નેતા સૈયદઅલી શાહ ગિલાની, મિરવાઈઝ ઉમર ફારુક, યાસિન મલિકને ચર્ચા માટે આમંત્રણ આપ્યું છે. એનએસએસ્તરની વાતચીત બાદ સરતાઝ અજીજના રિસેપ્શનમાં સામેલ થવા માટે અલગતાવાદી નેતાઓને આમંત્રણ આપવામાં આવ્યું છે.